
„Olyan, mintha elmennénk vadászni” – Dumpster diving: városi élelmiszermentés hulladékból

Kulcsszavak: Élelmiszerpazarlás; Kukabúvárkodás; Ökológiai tudatosság; Tisztátalanság; Visszatanulás
Tanulmányomban az élelmiszerpazarlás témakörét járom körül, ideértve mind a hivatalos, intézményekhez köthető, mind az informális, törvénybe ütköző formáját. Utóbbihoz tartozik a Dumpster diving, vagyis az a tevékenység, amelynek során a kereskedelmi láncok hulladéka közül kiszedik a még fogyasztható élelmiszereket az éjszaka leple alatt, a szemétszállítás előtt. Bemutatom a Dumpster diving magyarországi megjelenését, amely egy tucat középréteghez tartozó, városi, fiatal értelmiségihez köthető. Elemzem az általuk megvalósuló élelmiszermentés közösségszervező erejét, a személyes motivációt, az altruista aspektusát a tevékenységnek és a társadalom reakciót, kiváltképpen elemezve a tisztátalanság kérdéskörét. Utóbbival kapcsolatban kiemelendő, hogy az élelmiszermentő csoport számára ezen a társadalom által tisztátalannak, piszkosnak gondolt tevékenység nem kapcsolódik össze státusvesztéssel. Éppen ellenkezőleg megélésük szerint pont ezen tevékenység által szereznek magasabb státust, mivel így cselekednek ökológiailag tudatosan, a társadalom számára hasznosan, így lépnek fel az élelmiszerpazarlás ellen. Szorosan kapcsolódik ehhez az életstratégiához a lázadás, polgárpukkasztás élménye is. A jelentős, nagy mennyiségű megmentett, újrahasználatba vett élelmiszer nyomán a közösségben aktivizálódnak különböző, a népi kultúrához tartozó praktikák is, tehát ezen tevékenység nyomán megfigyelhető egyfajta vissza-, újratanulás. Ide értem a befőzést, eltevést, élelmiszerfelhalmozást, különböző élelmiszerkészítési módokat, amelyek a városi környezetben általában kevésbé jellemzők, kiváltképp a fiatal generáció körében.
A hivatalos élelmiszermentési stratégiákat is elemzem, kiemelve az élelmiszerboltok leárazási, árukapcsolási próbálkozásait, továbbá az ezzel foglalkozó szervezeteket, akik nagyban hozzájárulnak a rászorulók megsegítéséhez. Ezen kezdeményezésekkel kapcsolatban elmondható, hogy további társadalmi edukációra, marketingre lenne szükség a hatékonyabb működésükhöz, továbbá a digitalizáció is nagyban előrelendíthetné a tevékenységüket. Fontosnak tartom továbbá az interdiszciplináris szemlélet a kérdéskörrel kapcsolatban, többek között a múzeumok, éttermek is jó példával szolgálhatnak a pazarlás mérséklésében.



